钦定古今图书集成/明伦汇编/闺媛典/第322卷 > 皇清五十五 > 杨世修妻雷氏
## 钦定古今图书集成/明伦汇编/闺媛典/第322卷 > 皇清五十五 > 杨世修妻雷氏

按《宁化县志》：雷氏，杨世修妻。年二十七而世修夭，人以其无子，咸促改嫁。氏誓曰：“妇不幸而夫死，命也；有子守之，无子死之，顺命也。徒以姑寡无侍，䩄为未亡人供菽水耳，岂以我不能死而相逼邪？” 其姑嗜利，察氏无去意，反訾之。小失意，谴诃立至，甚且禁薪水，绝𫗴粥，嗾臧获陵之。氏事之弥谨，志终不移，但形日益毁耳。一日诀曰：“本欲侍姑，百年而后死，今不能待矣，稚叔零丁奈何？” 语竟而卒。